3แบงก์อ่วมหนี้เสียสหวิริยา
โรงถลุงเหล็กสหวิริยาฯ ที่อังกฤษทำ 3 แบงก์อ่วม หลักประกันเป็นศูนย์ ตั้งสำรองกระฉูด
22 ก.ย. 2558

โรงถลุงเหล็กสหวิริยาฯ ที่อังกฤษทำ 3 แบงก์อ่วม หลักประกันเป็นศูนย์ ตั้งสำรองกระฉูด
นายญนน์ โภคทรัพย์ กรรมการผู้จัดการใหญ่ ธนาคารไทยพาณิชย์ เปิดเผยว่า ธนาคารปล่อยกู้บริษัท สหวิริยาสตีลอินดัสตรี หรือ SSI และบริษัทย่อยที่ทำโรงถลุงเหล็ก ที่อังกฤษ (SSI UK) ที่หยุดผลิต รวม 2.2 หมื่นล้านบาท โดยตั้ง สำรองหนี้สงสัยจะสูญ 2 บริษัท รวม 1-1.1 หมื่นล้านบาท สำหรับ SSI UK ได้ตั้งสำรองเต็มจำนวน บนสมมติฐานว่าหลักประกันที่มีอยู่ถูกตีค่าเป็นศูนย์
ด้าน นายอาทิตย์ นันทวิทยา ประธานเจ้าหน้าที่บริหาร ธนาคารไทยพาณิชย์ กล่าวว่า ธนาคารจะตั้งสำรองเต็มจำนวนมูลหนี้ของทั้งกลุ่ม ซึ่งไตรมาส 3 ต้องตั้งเพิ่มอีก 50% หรือกว่า 1 หมื่นล้านบาท แต่ส่งผลกระทบกับผลประกอบการไม่มาก เนื่องจากมีรายได้จากรายการพิเศษอีก 7,000-8,000 ล้านบาท จากการบริหารพอร์ตลงทุน นายวรภัค ธันยาวงษ์ กรรมการผู้จัดการใหญ่ ธนาคารกรุงไทย กล่าวว่า ขณะนี้ลูกค้ายื่นขอหยุดชำระหนี้ชั่วคราวแล้ว ซึ่งหากไม่มีการชำระจริง คงตัดเป็นหนี้สูญ และทำให้เอ็นพีแอลของธนาคารเพิ่มขึ้นอีกกว่า 2 หมื่นล้านบาท จาก 6.3 หมื่นล้านบาท เมื่อสิ้นเดือน ส.ค. และสัดส่วนเอ็นพีแอลจะปรับขึ้นจาก 2.9% ของสินเชื่อรวมเมื่อสิ้นไตรมาส 2 เป็น 3.5% ในสิ้นไตรมาส 3
ทั้งนี้ ธนาคารจะตั้งสำรองหนี้ SSI เพิ่มอีก 9,000 ล้านบาท โดยใช้เงินกันสำรองส่วนเกินที่มีอยู่ ซึ่งจะส่งผลต่อสัดส่วนเงินสำรองต่อหนี้สงสัยจะสูญลดลงจาก 125% เหลือกว่า 90% ทำให้ต้องตั้งสำรองเพิ่มพิเศษในช่วงที่เหลือของปี เพื่อให้สัดส่วนสำรองเพิ่มเป็นไม่ต่ำกว่า 100% ภายในปีนี้
นางอรนุช อภิศักดิ์ศิริกุล ประธานเจ้าหน้าที่บริหารกลุ่มทิสโก้ ระบุว่า จะตั้งสำรองหนี้ในส่วน SSI UK เต็มจำนวนหนี้ 3,570 ล้านบาท ส่วนสาเหตุที่หลักประกันถูกกำหนดมูลค่าเป็นศูนย์เพราะไม่สามารถประเมินราคาได้ โดยการสำรอง ดังกล่าวส่งผลให้เอ็นพีแอล ของธนาคารเพิ่มขึ้น 0.34% ของสินเชื่อรวม
ทั้งนี้ ยอดหนี้รวมของ SSI ที่มีอยู่กับธนาคารเจ้าหนี้รายใหญ่ 3 ราย มีมูลค่ารวมประมาณ 5 หมื่นล้านบาท โดยเป็นหนี้ของธนาคารไทยพาณิชย์ 2.2 หมื่นล้านบาท ธนาคารกรุงไทย 2.2 หมื่นล้านบาท และธนาคารทิสโก้ 4,400 ล้านบาท โดยธนาคารแต่ละแห่งได้ทำการกันสำรองหนี้ครบถ้วนเพื่อรับมือกับสถานการณ์นี้แล้ว